**EELNÕU**

**19.04.2024**

VABARIIGI VALITSUS

MÄÄRUS

**Vanglas ja arestimajas kinni peetavale isikule**

**tervishoiuteenuste osutamine**

Määrus kehtestatakse vangistusseaduse § 52 lõike 11 alusel.

**§ 1.** **Määruse reguleerimisala**

(1) Määruses reguleeritakse vanglas ja arestimajas kinni peetavale isikule riigieelarveliste võimaluste piires rahastatavate tervishoiuteenuste osutamise tingimused ja kord nii vanglas ja arestimajas kui ka neist väljaspool.

(2) Määruses kehtestatakse vanglas ja arestimajas tervishoiuteenuste hulka kuuluvad tegevused.

(3) Määruses kehtestatakse vanglas ja arestimajas kinni peetavale isikule ravimite, meditsiiniseadmete ja abivahendite võimaldamise tingimused ning kord.

**§ 2. Vanglas kinni peetavale isikule vanglas tervishoiuteenuste osutamise tingimused ja kord**

(1) Vanglas kinni peetavale isikule osutatakse vanglas tervishoiuteenuseid ravikindlustuse seaduse § 30 lõike 1 ja § 32 alusel kehtestatud määrustes sätestatud tingimustel ja korras, arvestades käesolevas paragrahvis sätestatud erisusi.

(2) Vanglas kinni peetavale isikule ei osutata rakkude, kudede ja elundite hankimise, käitlemise ja siirdamisega seotud teenuseid rakkude, kudede ja elundite käitlemise ja siirdamise seaduse tähenduses.

(3) Vanglas kinni peetavale isikule osutatakse vanglas järgmisi tervishoiuteenuseid:

1) arsti vastuvõtt;

2) õe vastuvõtt;

3) elektrokardiograafia;

4) kusepõie püsikateetri paigaldamine;

5) hemogramm;

6) uriinianalüüs testribaga;

7) C-reaktiivse valgu määramine;

8) vaktsineerimine;

9) röntgeniülesvõtted;

10) ultraheliuuringud;

11) Tartu vanglas statsionaarne psühhiaatriline ravi;

12) Tallinna vanglas statsionaarne tuberkuloosiravi.

**§ 3. Vanglas kinni peetavale isikule vanglas hambaravi osutamise tingimused ja kord**

(1) Vanglas kinni peetavale isikule osutatakse hambaravi ravikindlustuse seaduse § 30 lõike 1 ja § 32 alusel kehtestatud määrustes sätestatud tingimustel ja korras, arvestades käesolevas paragrahvis sätestatud erisusi.

(2) Hambaravi osutatakse hambaarsti otsuse alusel vältimatu haigusseisundi ennetamiseks ja tüsistuste vältimiseks ägeda suuõõne haigusseisundi ja trauma korral, millega kaasneb valu, turse ja üldseisundi halvenemine.

(3) Vanglas kinni peetavale isikule osutatakse vanglas järgmisi hambaraviteenuseid:

1) hambaarsti vastuvõtt;

2) pinna- või injektsioonanesteesia;

3) hamba eemaldamine, sealhulgas raskendatud või sügavalt murdunud hammas;

4) mädakolde avamine ja ravimenetlused;

5) kirurgilise sekkumisega järelkontroll;

6) haava sulgemine õmblustega;

7) traumajärgse haava korrastamine ja traumajärgne hamba ettevalmistamine, paigaldamine ja lahastamine kuni kolme hamba ulatuses;

8) hamba või implantaadi eemaldamine osteotoomiaga;

9) biopsia pindmistest kudedest;

10) intraoraalne hambaülesvõte;

11) ortopantomogramm;

12) subgingivaalne hambakivi eemaldamine;

13) hamba pulbi amputatsioon ja alustäidis//või ravimivahetus;

14) ravimi asetamine pulbiruumi või hamba devitaliseerimine;

15) hamba juurekanali avamine ja puhastamine (sealhulgas juurdepääsu rajamine ja ravimi asetamine);

16) ravimivahetus hambas koos kanali(te) instrumenteerimisega;

17) hamba juurekanali täitmine;

18) pinna täidis;

19) hambale ajutise täidise paigaldamine;

20) hammaste proteesimine arsti otsuse alusel lähtuvalt mälumisfunktsiooni häirumisest.

**§ 4. Vanglas kinni peetavale isikule väljaspool vanglat tervishoiuteenuste osutamise tingimused ja kord**

(1) Kui vanglas tervishoiuteenust osutav arst otsustab, et vanglas kinni peetav isik vajab tervishoiuteenust, mida talle ei saa ravikindlustuse seaduse § 30 lõike 1 ja § 32 alusel kehtestatud määrustes sätestatud tingimustel ja korras osutada vanglas, transpordib vanglateenistus isiku tervishoiuteenuse osutaja juurde.

(2) Vanglas kinni peetava isiku tervishoiuteenuse osutaja juurde transportimise ja järelevalve kulud kannab vangla.

**§ 5. Vanglas kinni peetavale isikule vanglas ravimite ja meditsiiniseadmete võimaldamise tingimused ja kord**

(1) Vanglas kinni peetavale isikule võimaldatakse ravimeid, meditsiiniseadmeid ja abivahendeid arsti otsuse alusel ning lähtudes isiku meditsiinilisest vajadusest ja raha otstarbeka kasutamise põhimõttest.

(2) Vanglas kinni peetavale isikule võimaldatakse ravimeid ravikindlustuse seaduse § 30 lõike 1, § 32 ja § 43 lõike 1 ning tervishoiuteenuste korraldamise seaduse § 61 lõike 3 alusel kehtestatud määrustes sätestatud tingimustel ja korras tasuta, arvestades käesolevas määruses sätestatud erisusi.

(3) Vanglas kinni peetavale isikule võimaldatakse meditsiiniseadmeid ja abivahendeid ravikindlustuse seaduse § 30 lõike 1, § 32 ja § 48 lõike 4 alusel kehtestatud määrustes sätestatud tingimustel ja korras tasuta, arvestades käesolevas määruses sätestatud erisusi.

(4) Vanglas kinni peetavale isikule tagatakse tema terviseseisundist lähtuvalt vajalikud abivahendid tasuta juhul, kui vanglas kinni peetav isik ei saa neid endale soetada omal kulul.

(5) Vanglas kinnipeetaval isikul ei ole õigust nõuda ravimi, abivahendi või meditsiiniseadme asemel selle hüvitamist rahas.

**§ 6. Vanglas tervishoiuteenuste hulka kuuluvad tegevused**

(1) Vanglas kuuluvad tervishoiuteenuste hulka järgmised tegevused:

1) vanglas kinni peetava isiku tervisekontroll vanglasse saabumisel;

2) vanglas kinni peetavale isikule määratud ravimite komplekteerimine ja väljastamine ning vanglast leitud ja seal vanglas kinni peetavale isikule määratud ravimite esmane visuaalne tuvastamine;

3) vanglas kinni peetavale isikule terviseseisundist lähtuvalt abivahendite määramine ja tagamine juhul, kui vanglas kinni peetav isik ei saa neid endale soetada omal kulul;

4) vanglas kinni peetava isiku kohta tema terviseseisundist tulenevate, vanglale vajalike tõendite väljastamine;

5) vanglas kinni peetavale isikule vanglas mittelubatud eseme tervislikel põhjustel väljastamise lubamine;

6) parandamatult raskelt haigestunud vanglas kinni peetava isiku karistuse kandmisest vabastamise taotlusse arstliku hinnangu andmine;

7) kinnipeetava töövõimelisuse hindamine enne vanglas tööle asumist;

8) vangla toidukava koostamise ja vanglas kinni peetava isiku toitlustamise jälgimine;

9) vanglas kinni peetavast isikust kaineneja joobest tuleneva terviseseisundi hindamine;

10) vanglas kinni peetava isiku tervisekontroll, kui tema suhtes on vangistusseaduse alusel kasutatud enesekaitsevahendeid, füüsilist jõudu, erivahendeid ning külm- ja gaasirelvi.

(2) Lõikes 1 loetletud tegevuste osutamise täpsem kord lepitakse kokku vanglas tervishoiuteenust osutava tervishoiuteenuse osutajaga sõlmitud ravi rahastamise lepingus.

(3) Vanglas tervishoiuteenuste hulka kuuluvate tegevuste eest tasub Tervisekassa ravikindlustuse seaduse § 30 lõike 1 alusel kehtestatud määruses sätestatud tingimustel ja korras, arvestades käesolevas määruses sätestatud erisusi.

**§ 7. Kinnipeetava tervisekontroll vanglasse saabumisel**

Kinnipeetava tervisekontroll vanglasse saabumisel sisaldab:

1) anamneesi võtmist, sh varasemate põetud haiguste ja operatsioonide dokumenteerimist;

2) naha- ja koevigastuste fikseerimist;

3) psüühilise seisundi hinnangut, sh suitsiidiriski hindamist;

4) alkoholi ja narkootikumide tarvitamise kirjeldamist;

5) vanglasse saabumise hetkel tervisega seonduvate kaebuste lahendamist;

6) röntgenuuringut;

7) kaalumist ja kehapikkuse mõõtmist;

8) vererõhu mõõtmist;

9) vabatahtlikku HIV, HBV ja HCV testimist.

**§ 8.** **Tervishoiuteenuste osutamine arestimajas**

(1) Arestimajas kinni peetavale isikule osutatakse tervishoiuteenuseid ning võimaldatakse ravimeid ja meditsiiniseadmeid käesoleva määruse § 2 lõike 1, § 5 lõigete 1 ja 2 ning § 6 lõike 1 alusel, arvestades käesolevas paragrahvis sätestatud erisusi.

(2) Arestimajas kinni peetavale isikule osutatakse järgmisi tervishoiuteenuseid:

1) arsti vastuvõtt;

2) õe vastuvõtt.

(3) Kui arestimajas tervishoiuteenust osutav arst otsustab, et arestimajas kinni peetav isik vajab tervishoiuteenust, mida talle ei saa ravikindlustuse seaduse § 30 lõike 1 ja § 32 alusel kehtestatud määrustes sätestatud tingimustel ja korras osutada arestimajas, tagab isiku transpordi tervishoiuteenuse osutaja juurde Politsei- ja Piirivalveamet, tasudes enda sõidukiga transportimise ja järelevalve kulud.

(4) Arestimajas kuuluvad tervishoiuteenuste hulka järgmised tegevused:

1) isiku tervisekontroll arestimajja saabumisel;

2) isikule määratud ravimite komplekteerimine ja väljastamine;

3) isikule terviseseisundist lähtuvalt meditsiiniseadmete määramine ja tagamine juhul, kui kinni peetav isik ei saa neid endale soetada omal kulul;

4) arestimaja toidukava koostamise ja isiku toitlustamise jälgimine.

(5) Arestimajas kinni peetava tervisekontroll arestimajja saabumisel sisaldab:

1) naha- ja koevigastuste fikseerimist;

2) vanglasse saabumise hetkel tervisega seonduvate kaebuste lahendamist.

**§ 9. Määruse jõustumine**

Määrus jõustub 1. juulil 2024. a.

Kaja Kallas

Peaminister

Riina Sikkut

Terviseminister

Taimar Peterkop

Riigisekretär